Mae pentwr o eira wedi disgyn yn Sir Benfro nos Fawrth a bore Mercher Fe wnaeth nifer o bobl yn Sir Benfro fentro allan yn y lluwchfeydd nos Fercher i gadw at draddodiad a dathlu'r Hen Galan ar Ionawr 13. Drwy ddefnyddio tractorau i adael eu cartrefi diarffordd fe wnaeth trigolion Cwm Gwaun ger Abergwaun ddathlu'r Hen Galan am y tro cynta ers canrifoedd. Roedd 'na bryderon na fyddai'r dathliadau yn mynd ymlaen oherwydd y tywydd oer. "Fe wnaeth pump o blant fentro allan drwy 12 troedfedd o eira mewn rhai mannau i gadw'r traddodiad," meddai Enfys Howells o Bontfaen. "Dyna fyddwn i'n ddweud ydi ymrwymiad. "Cafodd eu nain 91 oed ei magu ar y traddodiad a dydi hi ddim yn cofio eira o'r fath ar Hen Galan yn y gorffennol." Ychwanegodd Mrs Howells bod rhai cymdogion wedi mentro ar y tractor i gyrraedd y gwesty lle'r oedd y dathliad a chawl cynnes. "Ychydig o deuluoedd oedd allan ond roedd yn ddathliad braf." Ers dros 200 mlynedd mae trigolion Cwm Gwaun wedi dathlu dyfodiad y flwyddyn newydd ar 13 Ionawr gan ddilyn yr hen galendr.



Fersiwn brintiadwy